庚子歲除前一日游茅山
作者：尤袤
朝代：宋

paragraphs: 犯寒出行遇，值此歲云除。
剛風駕飈輪，送我游清都。
華陽第八天，仙聖之所居。
洞門劣容人，中寬如室廬。
橫前大溪水，於焉限塵區。
其右萬石林，錯落空翠圖。
茅菴著深秀，細路緣崎嶇。
幽泉見客喜，頗亦類逃虛。
山深日易曛，捷徑趨元符。
琳宮照金碧，天籟鳴笙竽。
側睨白雲峰，前瞻赤沙湖。
金壇聳百丈，陰洞通七途。
俯視人間世，擾擾真蟲蛆。
蚤以凡陋質，忝分赤城符。
豈悟夙昔緣，復造神靈墟。
平生夢寐處，恍若登華胥。
歸來拜綠章，足力尚有餘。
珍館十六所，安能徧遨娛。
窮探恨不盡，大息仍踟躇。